
Senāts šādā sastāvā: senatore referente Sandra Kaija, senatori Jānis Rozenbergs un Inese Laura Zemīte

rakstveida procesā izskatīja krimināllietu sakarā ar apsūdzētās [pers. A] aizstāvja zvērināta advokāta Normunda Reča kasācijas sūdzību par Rīgas apgabaltiesas 2024. gada 3. decembra spriedumu.

Aprakstošā daļa

[1] Ar Zemgales rajona tiesas 2022. gada 10. februāra spriedumu
[1.1] [pers. A], personas kods [..],
atzīta par nevainīgu Krimināllikuma 195. panta otrajā daļā paredzētajā noziedzīgajā nodarījumā un attaisnota;
atzīta par nevainīgu Krimināllikuma 221. panta pirmajā daļā paredzētajā noziedzīgajā nodarījumā un attaisnota.
[1.2] [Pers. B], personas kods [..],
atzīta par nevainīgu Krimināllikuma 195. panta otrajā daļā paredzētajā noziedzīgajā nodarījumā un attaisnota.
[1.3] Valsts ieņēmumu dienesta pieteiktā kaitējuma kompensācija 364,65 euro atstāta bez izskatīšanas.
[Pers. A] un [pers. B] atbrīvotas no procesuālo izdevumu samaksas 712,52 euro.
Lietiskos pierādījumus – 74 pudeles – nolemts atdot [pers. A].

[2] Pirmstiesas kriminālprocesā [pers. A] celta apsūdzība pēc Krimināllikuma 221. panta pirmās daļas par alkoholisko dzērienu nelikumīgu uzglabāšanu ievērojamā apmērā un pēc Krimināllikuma 195. panta otrās daļas par to, ka viņa un [pers. B] personu grupā pēc iepriekšējas vienošanās legalizēja noziedzīgi iegūtus finanšu līdzekļus.

[3] Ar Rīgas apgabaltiesas 2024. gada 3. decembra spriedumu, iztiesājot lietu sakarā ar Valsts ieņēmumu dienesta apelācijas sūdzību un Rietumzemgales prokuratūras prokurora Jāņa Silicka apelācijas protestu, Zemgales rajona tiesas 2022. gada 10. februāra spriedums atcelts daļā par: 1) [pers. A] atzīšanu par nevainīgu pret viņu celtajā apsūdzībā pēc Krimināllikuma 221. panta pirmās daļas un attaisnošanu; 2) Valsts ieņēmumu dienesta pieteiktās kaitējuma kompensācijas 364,65 euro atstāšanu bez izskatīšanas; 3) [pers. A] un [pers. B] atbrīvošanu no procesuālo izdevumu samaksas 712,52 euro; 4) lietisko pierādījumu – 74 pudeļu – atdošanu [pers. A].
[3.1] Ar apelācijas instances tiesas spriedumu [pers. A] atzīta par vainīgu Krimināllikuma 221. panta pirmajā daļā paredzētajā noziedzīgajā nodarījumā un sodīta ar naudas sodu 10 minimālo mēnešalgu apmērā – 7000 euro.
No [pers. A] valsts labā piedzīta kaitējuma kompensācija 364,65 euro un Nodrošinājuma valsts aģentūras labā piedzīti procesuālie izdevumi 127,50 euro.
[Pers. A] un [pers. B] atbrīvotas no procesuālo izdevumu 585,02 euro samaksas.
Lietiskos pierādījumus – 74 pudeles – nolemts iznīcināt.
[3.2] Pārējā daļā pirmās instances tiesas spriedums atstāts negrozīts.

[4] Par Rīgas apgabaltiesas 2024. gada 3. decembra spriedumu apsūdzētās [pers. A] aizstāvis N. Rečs iesniedzis kasācijas sūdzību, kurā lūdz atcelt minēto spriedumu daļā un izbeigt kriminālprocesu.
Pamatojot savu lūgumu, aizstāvis norādījis, ka apelācijas instances tiesa apsūdzēto nepamatoti atzinusi par vainīgu Krimināllikuma 221. panta pirmajā daļā paredzētajā noziedzīgajā nodarījumā, jo apsūdzētā [pers. A] nav veikusi prettiesiskas darbības ar akcīzes precēm, tādēļ nav konstatējams inkriminētā noziedzīgā nodarījuma sastāvs.  
Izskatāmajā lietā konstatēts, ka apsūdzētā [pers. A] vairāk nekā 25 gadus strādājusi par pasažieru vilciena [amats] un regulāri šķērsojusi Latvijas–Krievijas robežu, un, iebraucot Latvijas Republikā, katru reizi viņa izgājusi muitas kontroli, uzrādījusi alkoholiskos dzērienus muitas iestādei un saņēmusi muitas iestādes amatpersonas atļauju to ievešanai. Tiesa nepamatoti secinājusi, ka šo – tiesiski ievesto – alkoholisko dzērienu uzglabāšana atzīstama par prettiesisku.
Vērtējot noziedzīga nodarījuma sastāva esību apsūdzētās darbībās, tiesa nav ņēmusi vērā Eiropas Savienības tiesību normās un Latvijas Republikas speciālajos normatīvajos aktos paredzētos izņēmuma gadījumus attiecībā uz akcīzes preču uzglabāšanu pēc to ievešanas no trešajām valstīm pašpatēriņam.
Ievērojot minēto, apsūdzētās [pers. A] darbībās nav konstatējama Krimināllikuma 221. panta pirmajā daļā paredzētā noziedzīgā nodarījuma sastāva pazīme – nelikumīga uzglabāšana –, un tādējādi nav pamata ne soda piemērošanai, ne arī kaitējuma kompensācijas un procesuālo izdevumu piedziņai no apsūdzētās.

Motīvu daļa

[bookmark: _Hlk194934437][5] Izskatāmajā lietā tiesību jautājums, kas atbilstoši Kriminālprocesa likumā noteiktajai kompetencei izlemjams kasācijas instances tiesā, ir, vai legāli iegādātu alkoholisko dzērienu uzglabāšana, sasniedzot ievērojamu apmēru, veido Krimināllikuma 221. panta pirmajā daļā paredzētā noziedzīgā nodarījuma objektīvo pusi.
[5.1] Krimināllikuma 221. panta pirmā daļa noteic kriminālatbildību par alkoholisko dzērienu vai tabakas izstrādājumu, tabakas aizstājējproduktu, augu smēķēšanas produktu, elektronisko smēķēšanas ierīču vai to uzpildes tvertņu šķidrumu nelikumīgu izgatavošanu (ražošanu), uzglabāšanu, pārvietošanu vai realizāciju, ja tā izdarīta ievērojamā apmērā.
[Pers. A] celtajā apsūdzībā norādīts, ka [pers. A], strādājot par vilciena [amats], regulāri devusies uz Maskavu, Krieviju, kur likumīgi iegādājusies alkoholiskos dzērienus, kurus pēc tam ievedusi Latvijā un nelikumīgi glabājusi savā dzīvesvietā ievērojamā apmērā līdz 2018. gada 9. jūlijam.
Apelācijas instances tiesa atzinusi, ka alkoholisko dzērienu nelikumīga uzglabāšana Krimināllikuma 221. panta pirmās daļas izpratnē ir tad, ja persona glabā tos ievērojamā apmērā.
[5.2] Alkoholiskie dzērieni ir ķermeniskas lietas, un vispārīgais regulējums personas darbībām ar to ietverts Civillikuma lietu tiesību daļā. Īpašums ir pilnīgas varas tiesība pār lietu, tai skaitā tiesības to valdīt un lietot pēc sava ieskata (Civillikuma 927., 1036. un 1038. pants). Līdzīgi arī gadījumā, kad lieta personai nepieder, bet tiesiski atrodas tās varā (turējums jeb faktisks valdījums), persona var rīkoties ar lietu līdzīgi kā īpašnieks, piemēram, izlietojot vai glabājot šo lietu (Civillikuma 875. un 876. pants). Šīs normas atspoguļo personas pašrealizācijas telpu, kurā persona var netraucēti mijiedarboties ar savu īpašumu un tādējādi īstenot savu brīvību.
Īpašuma tiesības ietilpst Latvijas Republikas Satversmes (turpmāk – Satversme) 105. pantā ietverto tiesību uz īpašumu tvērumā (sk. Satversmes tiesas 2009. gada 4. februāra sprieduma lietā Nr. 2008-12-01 8. punktu). Tomēr Satversmes 105. pants paredz gan tiesību uz īpašumu netraucētu īstenošanu, gan arī valsts iespēju sabiedrības interesēs ierobežot šīs tiesības. Tādējādi minētais pants, no vienas puses, ietver valsts pienākumu veicināt un atbalstīt tiesības uz īpašumu, proti, pieņemt tādus likumus, kas nodrošinātu šo tiesību aizsardzību, taču, no otras puses, dod valstij arī tiesības noteiktā apjomā un kārtībā iejaukties tiesību uz īpašumu izmantošanā (sk. Satversmes tiesas 2021. gada 14. oktobra sprieduma lietā Nr. 2021-03-03 16.2. punktu). Šādam ierobežojumam jābūt noteiktam ar likumu vai uz likuma pamata, tam vajadzīgs leģitīms mērķis un tam jābūt samērīgam. Turklāt, ievērojot Civillikuma 928. pantā noteikto, šos ierobežojumus ietverošās tiesību normas iztulkojamas sašaurinoši, tas ir, jāizvēlas tā iztulkojamās normas nozīme, kurai salīdzinājumā ar citām iespējamajām šīs normas nozīmēm ir visšaurākā piemērošanas joma (sk. Grūtups A., Kalniņš E. 928. panta komentārs. Grām.: Civillikuma komentāri. Trešā daļa. Lietu tiesības. Īpašums. Otrais papildinātais izdevums. Rīga: Tiesu namu aģentūra, 2002, 24. lpp.).
[5.3] Speciālās tiesību normas, kas ierobežo personu tiesības to rīcībā ar alkoholiskajiem dzērieniem kā akcīzes precēm, noteiktas Alkoholisko dzērienu aprites likumā un likumā „Par akcīzes nodokli”. Ar šiem likumiem noteikti ierobežojumi arī alkoholisku dzērienu uzglabāšanā. Proti, aizliegts: 1) glabāt nelegāli izgatavotus vai viltotus alkoholiskos dzērienu (Alkoholisko dzērienu aprites likuma 1. panta trešā daļa un 9.1 pants); 2) bez īpašas licences uzglabāt vairāk par 50 litriem alus, izņemot, ja persona var uzrādīt tā iegādi apliecinošu attaisnojuma dokumentu (Alkoholisko dzērienu aprites likuma 9. panta trešās daļas 2. punkts); 3) bez īpašas licences uzglabāt alkoholiskos dzērienus bez (Latvijas izdotām) akcīzes nodokļa markām, izņemot likumā noteiktos gadījumus; šie izņēmumi ietver gadījumus, kad alkoholiskos dzērienus atļauts nemarķēt ar akcīzes nodokļa markām, tajā skaitā, ja persona, ieceļojot no trešās valsts, savā bagāžā nekomerciālā nolūkā ieved alkoholiskos dzērienus likumā pieļautajā daudzumā, un tādējādi ievestās preces atbrīvojamas no akcīzes nodokļa, un tām nav nepieciešamas Latvijas akcīzes nodokļa markas (Alkoholisko dzērienu aprites likuma 9. panta trešās daļas 1. punkts un ceturtā daļa; likuma „Par akcīzes nodokli” 27. pants un 21. panta ceturtās daļas 2. punkts).
Līdz ar to apstākļos, kuros ierobežojumi nekomerciālos nolūkos veiktai legālu alkoholisku dzērienu uzglabāšanai nav noteikti, piemērojams Civillikuma vispārīgais regulējums, un personai ir tiesības glabāt (un lietot vai nelietot) legāli iegūtus alkoholiskus dzērienus bez apjoma ierobežojumiem. Šajā ziņā nav arī izšķirošas nozīmes, vai persona legālus alkoholiskos dzērienus ir ieguvusi Latvijā vai ārpus tās. Personai ir iespēja alkoholiskos dzērienus iegādāties arī trešajās valstīs un legāli ievest Latvijā personīgai vai ģimenes lietošanai, ciktāl tā ievēro normatīvajos aktos, arī likuma „Par akcīzes nodokli” 21. panta ceturtajā daļā, noteiktos apjoma vai citus ierobežojumus.
Šādos apstākļos tāda Krimināllikuma 221. panta pirmās daļas interpretācija, saskaņā ar kuru legāli iegādātu alkoholisko dzērienu uzglabāšana pati par sevi neatkarīgi no to apmēra tiktu atzīta par noziedzīgu, nav uzskatāma par tiesisku. Turklāt šāda interpretācija nonāktu pretrunā nullum crimen, nulla poena sine lege principam, kas prasa, lai kriminālatbildības pamats un robežas būtu skaidri un paredzami noteiktas likumā.
[5.4] Senāts arī norāda, ka likuma „Par akcīzes nodokli” 21. pants, kas paredz atbrīvojumus no nodokļa, personām ievedot alkoholiskos dzērienus no trešajām valstīm, ir pārņemts no Padomes 2007. gada 20. decembra direktīvas 2007/74/EK par atbrīvojumu no pievienotās vērtības nodokļa un akcīzes nodokļa par precēm, kuras ieved personas, kas ieceļo no trešajām valstīm, 9. panta.
Šīs direktīvas 13. pantā dalībvalstīm noteikta rīcības brīvība noteikt stingrākus ierobežojumus personām, kas ir starptautiskā satiksmē izmantojamu transportlīdzekļu apkalpes locekļi un ieved preces, ceļojot darba uzdevumā. No direktīvas ievada 10. apsvēruma izriet, ka šīs personas atrodas īpašā situācijā un ka dalībvalstīm jābūt iespējai piemērot mazāk apjomīgus atbrīvojumus.
Latvija šo iespēju nav izmantojusi, tādējādi padarot tiesiski iespējamu situāciju, kurā arī vilciena [amats], regulāri šķērsojot robežu, varēja atkārtoti un legāli ievest alkoholiskos dzērienus no Krievijas, kurus uzkrājot, to daudzums varēja sasniegt ievērojamu apmēru, turklāt īsākā laikposmā nekā tas būtu raksturīgs „vidusmēra ceļotājam”.
[5.5] Ievērojot minēto, Senāts atzīst, ka, ja nepastāv likumā noteikts ierobežojums, tad legāli iegādātu alkoholisko dzērienu uzglabāšana, sasniedzot ievērojamu apmēru, pati par sevi nekļūst noziedzīga saskaņā ar Krimināllikuma 221. panta pirmo daļu.
[5.6] Saskaņā ar Krimināllikuma 1. panta pirmo daļu pie kriminālatbildības saucama un sodāma tikai tāda persona, kura ir vainīga noziedzīga nodarījuma izdarīšanā, tas ir, kura ar nodomu (tīši) vai aiz neuzmanības izdarījusi šajā likumā paredzētu nodarījumu, kuram ir visas noziedzīgā nodarījuma sastāva pazīmes.
Noziedzīga nodarījuma sastāvs ir noziedzīgā nodarījuma kvalifikācijas pamats. Lai pareizi kvalificētu noziedzīgu nodarījumu, ir jākonstatē pilnīga atbilstība starp noziedzīgā nodarījuma faktiskajām pazīmēm un Krimināllikuma normā paredzētā konkrētā noziedzīgā nodarījuma sastāva pazīmēm. Tikai tajā gadījumā, kad noziedzīgā nodarījuma faktiskās pazīmes sakrīt ar konkrētā noziedzīgā nodarījuma sastāva pazīmēm, kas paredzētas Krimināllikumā, ir pamats atzīt, ka ir izdarīts noziedzīgs nodarījums un to pareizi kvalificēt.
Ja kaut vai pēc vienas pazīmes šādu sakritību nav iespējams konstatēt, jāatzīst, ka personas darbībā vai bezdarbībā nav konkrētā noziedzīgā nodarījuma sastāva (Senāta 2012. gada 17. decembra lēmums lietā Nr. SKK-174/2012, 11355039309).
Ievērojot to, ka [pers. A] darbībās nav Krimināllikuma 221. panta pirmajā daļā paredzētā noziedzīgā nodarījuma objektīvās puses pazīmes, proti, nav noziedzīgā nodarījuma sastāva, un tādējādi saskaņā ar Kriminālprocesa likuma 377. panta 2. punktu konstatējams kriminālprocesu nepieļaujošais apstāklis, apelācijas instances tiesas spriedums daļā par [pers. A] atzīšanu par vainīgu un sodīšanu pēc Krimināllikuma 221. panta pirmās daļas, kaitējuma kompensācijas 364,65 euro piedziņu valsts labā un procesuālo izdevumu 127,50 euro piedziņu Nodrošinājuma valsts aģentūras labā ir atceļams un šajā daļā kriminālprocess ir izbeidzams. Savukārt lietiskie pierādījumi – 74 pudeles – atdodami [pers. A].

Rezolutīvā daļa

Pamatojoties uz Kriminālprocesa likuma 585. pantu un 587. panta pirmās daļas 3. punktu, Senāts

nolēma

atcelt Rīgas apgabaltiesas 2024. gada 3. decembra spriedumu daļā par [pers. A] atzīšanu par vainīgu un sodīšanu pēc Krimināllikuma 221. panta pirmās daļas; kaitējuma kompensācijas 364,65 euro piedziņu valsts labā un procesuālo izdevumu 127,50 euro piedziņu Nodrošinājuma valsts aģentūras labā un šajā daļā izbeigt kriminālprocesu;
atcelt Rīgas apgabaltiesas 2024. gada 3. decembra spriedumu daļā par lietisko pierādījumu – 74 pudeles – iznīcināšanu; 
atdot lietiskos pierādījumus – 74 pudeles – [pers. A];
saskaņā ar Kriminālprocesa likuma 240. panta ceturto daļu noteikt, ka šis lietiskais pierādījums tiks iznīcināts, ja divu mēnešu laikā no paziņojuma nosūtīšanas dienas lietiskā pierādījuma īpašnieks vai likumīgais valdītājs nebūs izņēmis attiecīgo lietisko pierādījumu;
pārējā daļā Rīgas apgabaltiesas 2024. gada 3. decembra spriedumu atstāt negrozītu.


Lēmums nav pārsūdzams.

